Virallinen lehti nro C 320 , 06/11/1999 s. 0068



KIRJALLINEN KYSYMYS E-3705/98 esittäjä(t): Markus Ferber (PPE) komissiolle (7. joulukuuta 1998) Aihe: Saksalaisten insinöörien oikeus laatia rakennussuunnitelmia Ranskassa Ranskassa on rakennussuunnitelmien laatimisoikeus arkkitehdeillä, joilla on arkkitehtidirektiivin 85/384/ETY(1) mukainen tutkinto, kun taas insinööreillä ei ole tätä oikeutta. Saksan osavaltioiden rakennuslain mukaan sekä konsultoivilla insinööreillä että arkkitehdeillä on oikeus laatia rakennussuunnitelmia. EY:n perustamissopimuksen 52 artiklan ja sitä seuraavien artiklojen sekä Euroopan yhteisöjen tuomioistuimen asiassa C-340/89 (Vlassopoulou) annetun tuomion mukaan silloin, kun toisessa EU-valtiossa anotaan lupaa harjoittaa säännöllistä ammattia, on otettava huomioon palvelun tarjoajan tutkinto, muodollista kelpoisuutta osoittavat asiakirjat, muut todistukset ja työkokemus. Siten insinööreillä, jotka ovat toimineet arkkitehdin tehtävissä ja suunnitelleet rakennuksia ja teollisuuslaitoksia Saksassa yli kymmenen vuotta, pitäisi olla oikeus laatia rakennussuunnitelmia myös Ranskassa. Voiko komissio ilmoittaa, mitä toimenpiteitä se aikoo toteuttaa, jotta Ranska tunnustaa saksalaisten insinöörien oikeuden laatia rakennussuunnitelmia? Komission jäsenen Mario Montinkomission puolesta antama vastaus (28. tammikuuta 1999) Saksalaisilla rakennusinsinööreillä ei ole 10. kesäkuuta 1985 annetun neuvoston direktiivin 85/384/ETY mukaista tutkintotodistusta. Direktiivi koskee tutkintotodistusten, todistusten ja muiden muodollista kelpoisuutta osoittavien asiakirjojen vastavuoroista tunnustamista arkkitehtuurin alalla sekä toimenpiteitä sijoittautumisoikeuden ja palvelujen tarjoamisen vapauden tehokkaan käyttämisen helpottamiseksi. Rakennusinsinöörejä ei ole mainittu direktiivin 85/384/ETY saavutettujen oikeuksien nojalla tunnustettujen tutkintojen luettelossa (11 artiklan a kohta) eikä 7 artiklan pohjalta laaditussa luettelossa(2). Tämän direktiivin tarkoituksena ei kuitenkaan ole arkkitehtuurin alan koulutuksen täydellinen yhdenmukaistaminen. Tästä syystä myös muunlainen kuin direktiivissä mainittu alan koulutus voi olla täysin laillista. Tällainen koulutus ja sen suorittamisesta saatu tutkintotodistus voidaan yhteisöjen tuomioistuimen oikeuskäytännön mukaan tunnustaa EY:n perustamissopimuksen 52 artiklan perusteella (asia C-340/89, Vlassopoulou, 7.5.1991). Kun vastaanottava jäsenmaa saa säännellyn ammatin harjoittamista koskevan hakemuksen sellaiselta toisesta jäsenmaasta tulevalta hakijalta, jolla on oikeus harjoittaa tätä ammattia alkuperäisessä kotimaassaan tai siinä jäsenmaassa, josta hän tulee, jäsenmaan on otettava huomioon hakijan tutkintotodistukset, todistukset ja muut asiakirjat sekä hänen hankkimansa alan työkokemus. Jos hakijan pätevyys vastaa kyseisessä jäsenmaassa arkkitehdin ammatin harjoittamiseksi edellytettyä pätevyyttä, hakijalle on annettava oikeus ammatin harjoittamiseen. Jos pätevyyden ei katsota riittävän, hakijan on voitava täydentää koulutuksessaan olevia puutteita. Vastaanottavan maan viranomaisten tekemän päätöksen on oltava perusteltu ja siitä on voitava valittaa tuomioistuimeen, jotta voidaan varmistaa, että päätös vastaa yhteisön lainsäädäntöä. Ranskan viranomaisten on siten sovellettava kyseistä oikeuskäytäntöä saksalaisten rakennusinsinöörien tapaukseen. Yksi tällainen insinööri on tehnyt asiassa kantelun, jota komissio tutkii ja seuraa tarkasti. Kantelua koskevan arvioinnin yhteydessä on käynyt ilmi, että asiaan saattaa liittyä määräaikaa ja mahdollisesti myös sisältöä koskevia ongelmia. Komissio on kiinnittänyt asianomaisen huomion siihen, että on hänen intressiensä mukaista saattaa asia ranskalaisen tuomioistuimen käsiteltäväksi (minkä hän on jo tehnyt), ja jatkaa kantelun arviointia voidakseen määritellä mahdolliset jatkotoimet. (1) EYVL L 223, 21.8.1985, s. 15. (2) EYVL C 217, 17.7.1998.